text: Signalfejl stoppede og forsinkede mange regionaltog
  14 november 2017 kl. 04.36
  Signalfejl generede tirsdag morgen togdriften i Syd- og Sønderjylland, hvor regionaltogene fra Fredericia til Aarhus, Esbjerg og Padborg var ramt af aflysninger og forsinkelser.
  Regionaltogene, som normalt kører mellem Fredericia og Aarhus H samt mellem Esbjerg og Aarhus H, var i de tidlige morgentimer tirsdag aflyst mellem Fredericia og Aarhus H.
  Intercity- og Lyntogene kørte normalt - men med forsinkelser på op til 10 minutter.
  Klokken 7 begyndte regionaltogene atter at køre, da signalsystemet igen fungerede.
  Aflysningerne og forsinkelserne skyldtes en fejl på signalerne ved Børkop Station.
  Der var tirsdag morgen også længere rejsetid mellem Fredericia og Padborg/Sønderborg stationer på op til 20 minutter.
  Det skyldtes en fejl på signalerne flere steder mellem Vojens og Rødekro.
  Omkring klokken otte var de sidste fejl rettet og togdriften normaliseret.
  